CELEX: 32011R0209
Language: da
Date: 2011-03-02 00:00:00
Title: Kommissionens forordning (EU) nr. 209/2011 af 2. marts 2011 om afslutning af antidumping- og antisubsidieproceduren vedrørende importen af trådløse wide area-netværksmodemmer (WWAN-modemmer) med oprindelse i Folkerepublikken Kina og om afslutning af registreringen af denne import, som blev indført ved forordning (EU) nr. 570/2010 og (EU) nr. 811/2010

3.3.2011   
            
            
               DA
            
            
               Den Europæiske Unions Tidende
            
            
               L 58/36
            
         KOMMISSIONENS FORORDNING (EU) Nr. 209/2011
   af 2. marts 2011
   om afslutning af antidumping- og antisubsidieproceduren vedrørende importen af trådløse wide area-netværksmodemmer (WWAN-modemmer) med oprindelse i Folkerepublikken Kina og om afslutning af registreringen af denne import, som blev indført ved forordning (EU) nr. 570/2010 og (EU) nr. 811/2010
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 9 og 14,
   under henvisning til Rådets forordning (EF) nr. 597/2009 af 11. juni 2009 om beskyttelse mod subsidieret indførsel fra lande, der ikke er medlemmer af Det Europæiske Fællesskab (2) (»grundforordningen«), særlig artikel 14 og 24,
   efter høring af det rådgivende udvalg og
   ud fra følgende betragtninger:
   A.   PROCEDURE
   
   1.   Antidumpingproceduren og registrering af importen
   
   
               (1)
            
            
               Kommissionen modtog den 3. juni 2010 en klage angående påstået skadevoldende dumpingimport til Unionen af trådløse wide area-netværksmodemmer (WWAN-modemmer) med oprindelse i Folkerepublikken Kina (»Kina«). Klagen indeholdt desuden en anmodning om registrering af importen i henhold til artikel 14, stk. 5, i forordning (EF) nr. 1225/2009.
            
         
               (2)
            
            
               Klagen blev indgivet af Option NV (»klageren«), som er den eneste kendte producent af WWAN-modemmer i Unionen og tegner sig for 100 % af den samlede EU-produktion.
            
         
               (3)
            
            
               Klagen indeholdt umiddelbare beviser for, at der fandt dumping sted, og at der forvoldtes væsentlig skade som følge deraf, hvilket blev anset for tilstrækkeligt til at berettige indledningen af en antidumpingprocedure.
            
         
               (4)
            
            
               Kommissionen offentliggjorde efter høring af det rådgivende udvalg en meddelelse i Den Europæiske Unions Tidende
                   (3) om indledning af en antidumpingprocedure vedrørende importen til Unionen af WWAN-modemmer, som har oprindelse i Kina og for øjeblikket tariferes under KN-kode ex 8471 80 00 og ex 8517 62 00.
            
         
               (5)
            
            
               Den 1. juli 2010 gjorde Kommissionen importen af samme vare med oprindelse i Kina til genstand for registrering, jf. Kommissionens forordning (EF) nr. 570/2010 (4).
            
         
               (6)
            
            
               Kommissionen meddelte officielt klageren, de eksporterende producenter i Kina, importører og brugere, som den vidste var berørt af sagen, sammenslutninger af importører eller brugere, som den vidste var berørt af sagen, råvareleverandører og tjenesteydere i Kina samt repræsentanter for Kina om indledningen af proceduren. Interesserede parter fik lejlighed til at tilkendegive deres synspunkter skriftligt og til at anmode om at blive hørt mundtligt inden for den frist, der var fastsat i indledningsmeddelelsen.
            
         
               (7)
            
            
               I henhold til bestemmelserne i grundforordningens artikel 16 gennemførte Kommissionen en række af de kontrolbesøg, som normalt er påkrævede. For så vidt angår dumpingaspektet og navnlig med henblik på overholdelse af bestemmelserne i grundforordningens artikel 2, stk. 7, fokuserede Kommissionen på emnerne i artikel 2, stk. 7, litra c), og navnlig forvridninger i forbindelse med beslutninger, ledelsen af koncernen, låntagning, finansiering af virksomheder og eksportkreditter. Til trods for, at visse oprindelige tilkendegivelser pegede i retning af forvridninger, betød afslutningen af denne antidumpingprocedure, at dette emne ikke blev yderligere behandlet.
            
         2.   Antisubsidieproceduren og registrering af importen
   
   
               (8)
            
            
               Kommissionen modtog den 2. august 2010 en klage angående skadevoldende subsidieret import til Unionen af WWAN-modemmer med oprindelse i Kina. Klagen indeholdt desuden en anmodning om registrering af importen i henhold til artikel 24, stk. 5, i forordning (EF) nr. 597/2009.
            
         
               (9)
            
            
               Klagen blev indgivet af Option NV (»klageren«), som er den eneste kendte producent af WWAN-modemmer i Unionen og tegner sig for 100 % af den samlede EU-produktion.
            
         
               (10)
            
            
               Klagen indeholdt umiddelbare beviser for, at der fandt subsidiering sted, og at der forvoldtes væsentlig skade som følge deraf, hvilket blev anset for tilstrækkeligt til at gøre det berettiget at indlede en antisubsidieprocedure.
            
         
               (11)
            
            
               Kommissionen offentliggjorde efter høring af det rådgivende udvalg en meddelelse i Den Europæiske Unions Tidende
                   (5) om indledning af en antisubsidieprocedure vedrørende importen til Unionen af WWAN-modemmer, som har oprindelse i Kina og for øjeblikket tariferes under KN-kode ex 8471 80 00 og ex 8517 62 00.
            
         
               (12)
            
            
               Den 17. september 2010 gjorde Kommissionen importen af samme vare med oprindelse i Kina til genstand for registrering, jf. forordning (EF) nr. 811/2010 (6).
            
         
               (13)
            
            
               Kommissionen meddelte officielt klageren, de eksporterende producenter i Kina, importører og brugere, som den vidste var berørt af sagen, sammenslutninger af importører eller brugere, som den vidste var berørt af sagen, råvareleverandører og tjenesteydere i Kina samt repræsentanter for Kina om indledningen af proceduren. Interesserede parter fik lejlighed til at tilkendegive deres synspunkter skriftligt og til at anmode om at blive hørt mundtligt inden for den frist, der var fastsat i indledningsmeddelelsen.
            
         B.   TILBAGETRÆKNING AF KLAGEN OG AFSLUTNING AF PROCEDUREN
   
   
               (14)
            
            
               Ved to breve af 26. oktober 2010 til Kommissionen trak Option NV sine antidumping- og antidsubsidieklager vedrørende importen af WWAN-modemmer med oprindelse i Kina tilbage. Baggrunden for tilbagetrækningen af klagerne var, at Option NV havde indgået en samarbejdsaftale med en eksporterende producent i Kina.
            
         
               (15)
            
            
               I henhold til artikel 9, stk. 1, i forordning (EF) nr. 1225/2009 og artikel 14, stk. 1, i forordning (EF) nr. 597/2009 kan proceduren, når klagen trækkes tilbage, afsluttes, medmindre en afslutning ikke vil være i Unionens interesse.
            
         
               (16)
            
            
               Kommissionen fandt, at procedurerne burde afsluttes, da hverken antidumping- eller antisubsidieundersøgelsen havde vist, at en sådan afslutning ikke ville være i Unionens interesse. De interesserede parter blev underrettet herom og fik lejlighed til at fremsætte bemærkninger.
            
         
               (17)
            
            
               Efter tilbagetrækningen af klagerne henvendte en virksomhed sig til Kommissionen og påstod, at den producerede WWAN-modemmer i Unionen. Virksomheden påstod derefter, at procedurerne skulle fortsættes, selv om klagerne var blevet trukket tilbage. Det skal bemærkes, at virksomheden første gang gav sig til kende efter de proceduremæssige frister i begge undersøgelser, inden for hvilke interesserede parter skal give sig til kende og fremførte deres synspunkter som EU-producenter, og virksomheden støttede således først de klager, som Option havde indgivet, da de var blevet trukket tilbage.
            
         
               (18)
            
            
               Det skal endvidere bemærkes, at de påstande og oplysninger, som denne virksomhed fremførte, ikke gav Kommissionen anledning til at konkludere, at det ville være i Unionens interesse at fortsætte de igangværende undersøgelser, som var blevet indledt som følge af Options klager, efter tilbagetrækkelsen af disse. Der skal i denne forbindelse — hvad angår virksomhedens påståede operationer i forbindelse med WWAN-modemmer i Unionen — tages hensyn til virksomhedens evne til i praksis at i) spille en rolle på EU-markedet for WWAN-modemmer og desuden ii) være i stand til at levere i tilfælde af forsyningsknaphed, hvis der blev indført foranstaltninger. Ud fra de oplysninger, der blev indgivet som led i disse undersøgelsen, blev det konkluderet, at det ville være ude af proportioner at fortsætte undersøgelser og indføre foranstaltninger efter tilbagetrækningen af klagerne.
            
         
               (19)
            
            
               Der blev ikke modtaget andre bemærkninger om, at en afslutning af de igangværende undersøgelser ikke ville være i Unionens interesse.
            
         
               (20)
            
            
               Under disse omstændigheder konkluderer Kommissionen derfor, at antidumping- og antisubsidieprocedurerne vedrørende importen til Unionen af WWAN-modemmer med oprindelse i Kina bør afsluttes uden indførelsen af foranstaltninger.
            
         
               (21)
            
            
               Registreringen af importen af WWAN-modemmer med oprindelse i Kina, som tariferes under KN-kode ex 8471 80 00 and ex 8517 62 00, i medfør af forordning (EU) nr. 570/2010 og (EU) nr. 811/2010 bør derfor ophøre og nævnte forordninger ophæves —
            
         VEDTAGET DENNE FORORDNING:
   Artikel 1
   Antidumping- og antisubsidieprocedurerne vedrørende importen til Unionen af trådløse wide area-netværksmodemmer (WWAN-modemmer) med oprindelse i Folkerepublikken Kina, i øjeblikket henhørende under KN-kode ex 8471 80 00 og ex 8517 62 00, afsluttes hermed.
   Artikel 2
   Toldmyndighederne pålægges herved at indstille den registrering af import, som blev indført ved artikel 1 i hhv. forordning (EU) nr. 570/2010 og (EU) nr. 811/2010.
   Artikel 3
   Forordning (EU) nr. 570/2010 og (EU) nr. 811/2010 ophæves hermed.
   Artikel 4
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 2. marts 2011.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 343 af 22.12.2009, s. 51.
   
      (2)  EUT L 188 af 18.7.2009, s. 93.
   
      (3)  EUT C 171 af 30.6.2010, s. 9.
   
      (4)  EUT L 163 af 30.6.2010, s. 34.
   
      (5)  EUT C 249 af 16.9.2010, s. 7.
   
      (6)  EUT L 243 af 16.9.2010, s. 37.